سبق 19
سمسون اپنی غیر معمولی طاقت کا تحفہ کھو دیتا ہے
استاد کی رہنمائی  ·  دیکھو، سنو اور جیو – کتاب 3: خدا کے ذریعے فتح
	مقصد
	بچوں کو دکھانا کہ سمسون نے اپنا تحفہ اس لیے کھویا کہ اس نے اسے اس مقصد کے لیے استعمال نہ کیا جس کے لیے خدا نے اسے دیا تھا۔

	پاک کلام کا مطالعہ
	قضاۃ 16:4‎-‎20

	یادداشت کی آیت
	امثال 14:16
دانا آدمی خداوند سے ڈرتا اور بدی سے بچتا ہے، مگر احمق غصیلا اور لاپروا ہوتا ہے۔



سبق پیش کرنا
آغاز
اگر کوئی آپ سے بار بار ایسا سوال پوچھے جس کا آپ جواب نہیں دینا چاہتے تو آپ سنی ان سنی کر سکتے ہیں یا وہاں سے چلے جا سکتے ہیں۔ اگر وہ شخص پوچھتا ہی چلا جائے تو آپ اس سے اتنے تنگ آ سکتے ہیں کہ آخر اسے جواب بتا دیں تاکہ وہ رک جائے۔
سبق کے اہم نکات
	1.ہر کوئی ایک ہی سوال پوچھتا رہتا تھا: “سمسون کی غیر معمولی طاقت کہاں سے آتی ہے؟” سمسون دلیلہ نامی عورت سے محبت کرتا تھا۔ وہ بھی سمسون سے یہی سوال بار بار پوچھتی تھی: “تیری طاقت کا راز کیا ہے؟” (16:4, 6)۔
	2.دلیلہ سمسون کے ساتھ وفادار نہ تھی۔ فلستی حکمرانوں نے اس سے پیسوں کا وعدہ کیا کہ اگر وہ سمسون کا راز معلوم کر لے تاکہ وہ جان سکیں کہ اس کی طاقت کیسے چھینی جائے (16:5)۔
	3.جب دلیلہ نے پہلی بار سمسون سے یہ پوچھا تو اس نے بتایا کہ سات نئی کمان کی تانتیں اسے باندھ سکتی ہیں۔ دلیلہ نے اسے باندھ دیا اور پھر چلائی، “سمسون، فلستی تجھے پکڑنے آ رہے ہیں!” سمسون نے آسانی سے تانتیں توڑ دیں اور آزاد ہو کر چلا گیا۔ فلستی مایوس ہوئے (16:6‎-‎9)۔
	4.کہانی اسی طرح جاری رکھیں اور دلیلہ کے سوال پر سمسون کے اگلے دو جواب بیان کریں: اسے نئی رسیوں سے باندھنا (16:10‎-‎12) اور اس کے بالوں کو کھڈی (کپڑا بُننے کی بھاری مشین؛ 16:13‎-‎14) سے مضبوطی سے جوڑ دینا۔ کوئی چیز سمسون کو نہ باندھ سکی؛ اس کی طاقت کا راز کہیں اور تھا۔
	5.دلیلہ سمسون کے جھوٹے جوابوں سے زیادہ سے زیادہ تنگ آتی گئی، جبکہ سمسون اس کے ختم نہ ہونے والے سوالوں سے تھک گیا۔ اسے چپ کرانے کے لیے اس نے سچ بتا دیا۔ اس کے لمبے بال خدا کی دی ہوئی طاقت کا نشان تھے (16:15‎-‎17)۔
	6.اپنے الفاظ میں بیان کریں کہ آگے کیا ہوا۔ جب سمسون دلیلہ کی گود میں سو رہا تھا تو ایک آدمی آیا اور اس کے بال کاٹ دیے۔ تصویر 19 دکھائیں۔ اس بار جب فلستی اسے پکڑنے آئے تو سمسون بچ نہ سکا۔ انہوں نے اسے قید میں ڈال دیا (16:18‎-‎20)۔
کہانی کے جواب میں ہمارا ردِعمل
سمسون نے اپنی خدا کی دی ہوئی طاقت کو خدا کی عزت یا خدا کا کام کرنے کے لیے استعمال نہ کیا۔ فرض کریں کہ کسی کو 500 روپے کا نوٹ تحفے میں ملا ہو اور وہ اسے پھاڑ کر پھینک دے۔ آپ کو بہت حیرت ہو گی کیونکہ ایک تحفہ جو اچھے کام آ سکتا تھا ضائع کر دیا گیا۔ سمسون نے اپنی غیر معمولی طاقت کے تحفے کے ساتھ یہی کیا۔ اس نے اسے اچھے کام میں لانے کی بجائے اپنے خود غرضانہ مقاصد میں ضائع کر دیا۔ جب خدا نے دیکھا کہ سمسون نے اپنی طاقت کا غلط استعمال کیا تو اس نے اسے چھین لیا۔
خدا کی آواز سننے کی بجائے سمسون نے اپنے آپ کو اپنے تیز مزاج کے قابو میں آنے دیا۔
یادداشت کی آیت یاد کروانا
سبق 19 – سمسون اپنی غیر معمولی طاقت کا تحفہ کھو دیتا ہے	صفحہ 




